Na temelju članka 3. i članka 7. Zakona o zaštiti osobnih podataka („Narodne novine“, br. 106/12., Upravno vijeće Dnevnog centra za rehabilitaciju „Slava Raškaj“ Rijeka, na svojoj sjednici donosi sljedeći:

P R A V I L N I K

**o zaštiti, prikupljanju, obradi**

**i korištenju osobnih podataka**

Članak 1.

Ovim se Pravilnikom uređuje zaštita, prikupljanje, obrada i korištenje osobnih podataka sukladno Zakonu o zaštiti osobnih podataka (NN 106/12. (u daljnjem tekstu: Zakon), čiji je obveznik primjene Dnevni centar za rehabilitaciju „Slava Raškaj“ Rijeka, dužno nadzirati prikupljanje, obradu, korištenje i zaštitu osobnih podataka svih fizičkih osoba koje prikuplja i obrađuje.

Članak 2.

Dnevni centar za rehabilitaciju „Slava Raškaj“ Rijeka prikuplja i obrađuje osobne podatke isključivo u svrhu izvršavanja zakonskih obveza, te radi ispunjenja zadataka koji se izvršavaju u korisničkom interesu (prijem i otpust korisnika) i to u opsegu koji je nužan da bi se postigla utvrđena svrha.

Osobni podaci moraju se čuvati u obliku koji dopušta identifikaciju korisnika ne duže no što je potrebno za svrhu u koju se podaci prikupljaju ili dalje obrađuju.

Članak 3.

Ravnateljica Dnevnog centra za rehabilitaciju „Slava Raškaj“ Rijeka imenuje osobu zaduženu za zaštitu osobnih podataka koja vodi brigu o zakonitosti obrade osobnih podataka i ostvarivanju prava na zaštitu osobnih podataka.

Članak 4.

Dnevni centar za rehabilitaciju „Slava Raškaj“ Rijeka dužan je prije prikupljanja bilo kojih osobnih podataka informirati korisnike čiji se podaci prikupljaju o svrsi obrade u koju su podaci namijenjeni, o postojanju prava na pristup podacima i prava na ispravak podataka koji se na njega odnose, o primateljima ili kategorijama primatelja osobnih podataka te radi li se o dobrovoljnom ili obveznom davanju podataka i o mogućim posljedicama uskrate podataka. U slučaju obveznog davanja osobnih podataka navodi se i zakonska osnova za obradu osobnih podataka.

Osobni podaci prikupljaju se neposredno od korisnika usmeno ili pisanim putem. Osobni podaci koji se odnose na maloljetne osobe prikupljaju se i dalje obrađuju uz posebne mjere zaštite propisane posebnim zakonima.

Članak 5.

Da bi se izbjegao neovlašteni pristup osobnim podacima ili njihov gubitak, podaci pohranjeni u papirnatom obliku čuvaju se u dosjeima ili registratorima, u zaključanim ormarima, a podaci pohranjeni u elektronskom obliku u računalima zaštićeni su sigurnosnim programima i dodjeljivanjem posebnog korisničkog imena i lozinke, poznatim samo djelatniku koji pohranjuje te podatke.

Članak 6.

Dnevni centar za rehabilitaciju „Slava Raškaj“ Rijeka ovlašten je osobne podatke dati na korištenje drugim primateljima na temelju pisanog zahtjeva primatelja, ako je to potrebno radi obavljanja poslova u okviru zakonom utvrđene djelatnosti. Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže.

Članak 7.

Dnevni centar za rehabilitaciju „Slava Raškaj“ Rijeka dužan je poduzimati organizacijske mjere zaštite osobnih podataka koje su potrebna da bi se osobni podaci zaštitili od slučajnog gubitka ili uništenja i od nedopuštenog pristupa, nedopuštene promjene, nedopuštenog objavljivanja i svake druge zlouporabe.

Članak 8.

Dnevni centar za rehabilitaciju „Slava Raškaj“ Rijeka dužan je najkasnije u roku od 30 dana od podnošenja zahtjeva, svakom korisniku na njegov zahtjev, odnosno njegovih zakonskih zastupnika ili opunomoćenika:

* omogućiti uvid u evidenciju osobnih podataka te uvid u osobne podatke sadržane u dosjeu osobnih podataka koji se odnose na njega te njihovo prepisivanje
* dostaviti potvrde ili ispise osobnih podataka sadržanih u dosjeu koji se na njega odnose, a koji moraju sadržavati i naznaku svrhe i pravnog temelja prikupljanja, obrade i korištenja tih podataka.

Na zahtjev korisnika, odnosno njegovih zakonskih zastupnika ili opunomoćenika, te u slučaju ako samo to utvrdi, Dnevni centar za rehabilitaciju „Slava Raškaj“ Rijeka, dužan je dopuniti, izmijeniti ili brisati osobne podatke ako su nepotpuni, netočni ili neažurni te ako njihova obrada nije u skladu sa Zakonom, te o izvršenoj dopuni, izmjeni ili brisanju najkasnije u roku od 30 dana obavijestiti osobu na koju se podaci odnose.

Zahtjev se podnosi pisanim putem Dnevnom centru za rehabilitaciju „Slava Raškaj“ Rijeka.

Članak 9.

Dnevni centar za rehabilitaciju „Slava Raškaj“ Rijeka za svaki osobni podatak koji vodi, uspostavlja i vodi evidenciju koja sadrži temeljne informacije, sukladno Uredbi o načinu vođenja i obrascu evidencije osobnih podataka.

Članak 10.

Na sva pitanja u vezi zaštite, prikupljanja, obrade i korištenja osobnih pdoataka koja nisu uređena ovim Pravilnikom neposredno se primjenjuju odredbe Zakona.

Članak 11.

Ovaj Pravilnik stupa na snagu danom donošenja i bit će objavljen na oglasnoj ploči Dnevnog centra za rehabilitaciju „Slava Raškaj“ Rijeka i na web stranici Dnevnog centra za rehabilitaciju „Slava Raškaj“ Rijeka.

 Predsjednica Upravnog vijeća

 Marija Bukvić, prof.reh.znan.